**NERINGOS SAVIVALDYBĖS EISMO SAUGUMO KOMISIJOS**

**POSĖDŽIO PROTOKOLAS**

2024-02-22 Nr.V26-23

Neringa

Posėdis įvyko : 13.15 val. - 14.30 val. Posėdis vyko mišriu būdu.

Posėdžio pirmininkas - Sigitas Šveikauskas, Neringos savivaldybės vicemeras.

Posėdžio sekretorė – Viktorija Radzišauskė, Dokumentų valdymo skyriaus specialistė (protokoluotoja).

Posėdyje dalyvavo komisijos nariai: Klaipėdos apskrities vyriausiojo policijos komisariato Neringos policijos komisariato viršininkas Viktoras Freigofas, Neringos savivaldybės administracijos Architektūros ir teritorijų planavimo skyriaus vedėjo pavaduotoja Žydrūnė Stuopelytė, Neringos savivaldybės administracijos Informacinių technologijų ir civilinės saugos skyriaus vyr. specialistas Raimondas Žičkus, Komisijos pirmininko pavaduotoja, Neringos savivaldybės administracijos Miesto tvarkymo ir statybos skyriaus vedėja Rima Kasparavičiūtė, Neringos savivaldybės administracijos Teisės skyriaus vyr. specialistas (viešajai tvarkai) Arvydas Raupys

Taip pat posėdyje per ZOOM platformą dalyvavo: komisijos narys, Klaipėdos apskrities vyriausiojo policijos komisariato Kelių policijos skyriaus vyriausiasis specialistas Kęstutis Virbauskas, Klaipėdos apskrities vyriausiojo policijos komisariato Kelių policijos skyriaus viršininkas Aurelijus Jankauskas ir Vilų g. 4, Neringa namo atstovai A.L., G.N. (dėl darbotvarkės 1-mo klausimo).

Posėdyje nedalyvavo komisijos narys BĮ „Paslaugos Neringai“ vyr. specialistas Vaidas Tunaitis (atostogauja).

**DARBOTVARKĖ:**

1. Dėl Vilų g. , Neringa prašymo;
2. Dėl UAB „Grobšto ragas, “ Vila Flora“ prašymas;
3. Dėl dviračių tako rekonstrukcijos Žaliojo kelio atkarpos eismo organizavimo schemos;
4. Dėl M. K. raštų apsvarstymo;
5. Dėl komisijos nario A. Raupio pasiūlymų;
6. Dėl pavasarinės kelių ir gatvių ženklų apžiūros datos nustatymo;
7. Kiti klausimai.

*Posėdžio pirmininkas Sigitas Šveikauskas informavo, kad posėdžio darbotvarkėje buvo numatyta svarstyti 7 klausimus. Taip pat komisijos narius informavo, kad iš darbotvarkės bus išbraukiamas 2 klausimas dėl pasikeitusių aplinkybių, klausimas nebus svarstomas.*

*Posėdžio 6 klausimų darbotvarkei pritarta bendru sutarimu.*

*Visa pasitarimo medžiaga pateikta komisijos nariams elektroniniu paštu.*

1. **SVARSTYTA. Dėl Vilų g. , Neringa prašymo.**

Posėdžio pirmininkas Sigitas Šveikauskas informavo, kad 2024 m. vasario 5 d. buvo gautas Vilų g. 4, Neringa gyventojų prašymas Nr. V14-710 „ Dėl Vilų gatvėje stovinčių antžeminių komunalinių atliekų konteinerių“, gyventojai kreipėsi į Neringos savivaldybę dėl ties Vilų g. namais stovinčių buitinių atliekų konteinerių, kurie įrengti pagal Neringos savivaldybės administracijos direktoriaus 2022 m. birželio 6 d. įsakymą Nr. V13-309 „ Dėl Neringos savivaldybės komunalinių atliekų ir antrinių žaliavų konteinerių bei požeminių konteinerių aikštelių sąrašų ir išdėstymo schemų patvirtinimo“ schemą arba būtų iškelti iš šios vietos. nes šalia yra įrengti požeminiai buitinių atliekų konteineriai. Tokiu būdu atsirastų daugiau reikalingų parkavimo vietų Vilų gatvėje.

Neringos savivaldybė išnagrinėjo gautą prašymą ir atliekų konteineriai bus pašalinti.

Sigitas Šveikauskas informavo, kad pašalinus konteinerius buvo išmatuotas atstumas, kuris sudaro 40 metrų. Šioje atkarpoje bus pastatytas kelio eismo ženklas Nr. 528 „Stovėjimo vieta“ nurodant atstumą 40 metrų.

A.L. visų namo gyventoju vardu padėkojo, kad buvo atsižvelgta į prašymą ir ši problema išspręsta.

NUTARTA. Bendru komisijos nutarimu pritarta, pavesti BĮ „Paslaugos Neringai“ paženklinti horizontaliu ženklinimu transporto stovėjimo vietas, pagal Statybos techninio reglamento ( toliau ­­ ­– STR) reikalavimus, dešinėje Vilų gatvės pusėje įrengti kelio ženklą 528 „Stovėjimo vieta“ su papildoma lentele 806 „Galiojimo zona į priekį 40 m“.

.

1. **SVARSTYTA. Dėl dviračių tako rekonstrukcijos Žaliojo kelio atkarpos eismo organizavimo schemos.**

Posėdžio pirmininkas Sigitas Šveikauskas informavo, kad pradėta ilgai laukta dviračių tako rekonstrukcija ir yra pateikta Žaliojo kelio atkarpos eismo organizavimo schema, kuri bus taikoma vykdant darbus.

Sigitas Šveikauskas informavo, kad buvo gautas Lietuvos Respublikos Seimo aplinkos komiteto pirmininkės Aistės Gedvilienės raštas, dėl galimai per didelio kiekio paženklintų medžių kirtimui, numatomose rekonstrukcijos vietose ir gali būti prašoma stabdyti rekonstrukcijos darbus.

Rekonstrukcijos darbų projektas išnagrinėtas, viešai apsvarstytas su visuomene ir suderintas su visomis reikalingomis institucijomis, todėl tikimasi, kad darbai nebus sustabdyti.

Šiai dienai, vienas aktualiausių dviračių tako rekonstrukcijos ruožų yra Žaliojo Kelio, Neringa atkarpa nuo Juodkrantės gelbėjimo stoties iki dviračių tako atšakos į Pervalką. Žaliajame Kelyje yra įsikūrusi Neringos priešgaisrinė gelbėjimo tarnyba ( toliau – NPGT), jiems aktualu kaip bus vykdomi rekonstrukcijos etapai ir ar bus sudaryta galimybė išvažiuoti esant įvykiui, be to, ten gyvena nuolatiniai gyventojai, kurie kasdien vyksta į darbus ir jiems būtina užtikrinti patekimą į namus. Lietuvos kelių automobilių direkcijos ( toliau – LAKD) rangovas vykdantis darbus UAB„YIT Lietuva“ patikino, kad yra parengta ir suderinta eismo organizavimo schema šioje atkarpoje (pateikta komisijos nariams), visuose įvažiavimuose į Žaliojo Kelio gatvę bus įrengti kelio ženklai 303 „Motorinių transporto priemonių eismas draudžiamas“. Įvažiuoti ir išvažiuoti galės ten gyvenantys asmenys, specialiųjų tarnybų ir aptarnaujantis transportas. Bus derinamas darbų grafikas ir užtikrinta galimybė šioje atkarpoje pravažiuoti.

Viktoras Freigofas pasidomėjo kaip bus organizuojamas dviračių eismas nuo Juodkrantės iki Pervalkos.

Sigitas Šveikauskas paminėjo, kad šis klausimas bus plačiau išnagrinėtas bei išsiųstas raštas LAKD.

NUTARTA. Informacija išklausyta. Nutarta kreiptis į LAKD dėl dviračių eismo organizavimo kelyje Smiltynė- Nida nuo Juodkrantės iki Pervalkos, vykdant dviračių tako rekonstrukciją, ypač vasaros sezono metu. Teikti informaciją gyventojams ir miesto svečiams apie eismo organizavimo pasikeitimus kelyje Smiltynė-Nida.

1. **SVARSTYTA. Dėl M. K. raštų apsvarstymo.**

Sigitas Šveikauskas informavo, kad 2024 m. sausio 31 d. ir 2023 m. ir gruodžio 28 d. buvo gauti du raštai Nr. V14-619 ir Nr. V14-7245 „Dėl patekimo į savivaldybės tarybos kontrolės komiteto ir kitų komitetų (kuriuos Nurodžiau lentelėje) darbotvarkę: dėl neatliktos dviračių takų apžiūros ir dėl Tarybos patvirtintų keleivių ir bagažo taisyklių pakeitimo siekiant, kad dviratį būtų galima vežtis miesto ir tarpmiestiniuose autobusuose ir troleibusuose“.

Šis asmuo yra pateikęs informaciją, naudojant Google Street View apie dviračių tako kelio ženklų patikrą ir panaikinimą.

Savo siųstuose raštuose jis prašo visų 6 savivaldybių, tame tarpe ir Neringos savivaldybės atsakingų tarnautojų susižiūrėti visus savo ir ne savo dviračių takus ir radus klaidas apie tai informuoti dviračio tako savininkus. Taip pat, prašo paaiškinti kodėl dviračių takų apžiūra nėra vykdoma. Buvo pateiktos dažniausiai daromos dviračių takų ženklinimo klaidos ir kaip jas reikėtų ištaisyti.

Neringos savivaldybė atsakė į gautus raštus ir informavo pilietį M.K., kad pavasarį yra planuojama kelių ir gatvių ženklų apžiūra ir bus įvertintos gautos pastabos.

Aurelijus Jankauskas akcentavo, kad tai nėra tik Neringos eismo saugumo komisijos (toliau – ESK) kompetencijoje, tai turėtų atlikti kompetentingi darbuotojai arba, kaip kitos savivaldybės kreipėsi į eismo saugumo auditą atliekančius specialistus. Tačiau Neringos savivaldybės atveju tai gal ir nėra būtinybės tą daryti.

Sigitas Šveikauskas informavo, kad susiderinus su Neringos savivaldybės atsakingais darbuotojais ir policijos pareigūnais atliks pasiūlymų analizę ir pavasarinės kelio ženklų apžiūros metu įvertinus pasiūlymus, teiks siūlymus kelio ženklų ir ženklinimų tobulinimui ir atnaujinimui. Marių Kučinską papildomai informuoti apie planuojamą patikrinimą su kartu su policijos pareigūnais, dėl dviračių takų, kelio ženklų ir ženklinimo sutvarkymo pagal teisės aktų reikalavimus.

NUTARTA. Informacija išklausyta. Išanalizuoti, atlikti patikrinimą ir pateikti siūlymus ESK ir išsamų atsakymą piliečiui M.K.

1. **SVARSTYTA. Dėl komisijos nario A. Raupio pasiūlymų.**

Sigitas Šveikauskas informavo, kad Neringos savivaldybės administracijos Teisės skyriaus vyr. specialistas viešajai tvarkai Arvydas Raupys pateikė keletą pasiūlymų dėl parkavimo vietų bei kelio ženklų Neringoje. Vasaros sezono metu susiduriama su nedrausmingais vairuotojais, todėl reikia imtis priemonių kaip to išvengti ir siūlo apsvarstyti pateiktus siūlymus.

Komisijos nariai trumpai aptarė galimus variantus apie šalia Katalikų bažnyčios ir bendruomenės namų adresu Taikos g. 17, Neringa esančią aikštelę, kuri dažnai, ypač vasaros sezono metu užstatoma transporto priemonėmis, nors kelio ženklai draudžia ten parkuotis. Pastatytos transporto priemonės trukdo esant laidotuvėms ar vykstant santuokoms ar kitiems renginiams.

Aurelijus Jankauskas paminėjo, kad reiktų aiškiai uždrausti stovėjimą šioje vietoje, arba statyti kelio eismo ženklą Nr. 531 „Rezervuota stovėjimo vieta“. Taip pat galima padaryti gėlių klombų atitvarus paliekant vietą tik specialiam transportui privažiuoti ( laidotuvių metu ar organizuojant renginius).

Sigitas Šveikauskas pasiūlė pavasarinės kelių ir gatvių ženklų apžiūros metu nuvykti į visas A. Raupio nurodytas problemines vietas ir vietoje spręsti situaciją.

NUTARTA. Informacija išklausyta.

1. **SVARSTYTA. Dėl pavasarinės kelių ir gatvių ženklų apžiūros datos nustatymo.**

Sigitas Šveikauskas informavo, kad atsižvelgiant ir į gautus pasiūlymus bei vadovaujantis teisės aktų reikalavimais, turime atlikti pavasarinį kelių ir gatvių ženklų apžiūrą. Pasidomėjo policijos atstovų, kada būtų galimybė tai padaryti kartu su Neringos savivaldybės administracijos atsakingais tarnautojais.

Klaipėdos apskrities vyriausiojo policijos komisariato Kelių policijos skyriaus vyriausiasis specialistas Kęstutis Virbauskas informavo, kad apžiūrą būtų galima atlikti jau šių metų kovo mėnesio 6 d. 9 val. ryte.

NUTARTA. Pavasarinė kelių ir gatvių ženklų apžiūra įvyks š. m. kovo 6 d. 9 val., pradedama nuo Nidos gyvenvietės, apžiūroje dalyvaus ESK pirmininkas Sigitas Šveikauskas ir komisijos nariai: Kęstutis Virbauskas, Rima Kasparavičiūtė, Arvydas Raupys, Viktoras Freigofas ir BĮ „Paslaugos Neringai“ atstovas, atsakingas už kelio ženklų ir ženklinimo įrengimą.

1. **Kiti klausimai.**
   1. Sigitas Šveikauskas informavo, kad buvo gautas pastebėjimas iš Neringos gyventojų ir prašymas įrengti sferinį kelio veidrodį ties Pamario g. 11, Neringa namu. Šioje vietoje yra takelis vedantis link teniso kortų ir į šalai esančius viešbučius, netoliese įrengta vaikų žaidimo aikštelė, todėl yra pavojus, kad išvažiuojant iš teniso kortų vairuotojas visiškai nemato takelio, nes auga aukštos tujos ir išbėgus vaikui ar pėsčiajam į gatvę gali įvykti nelaimė.

NUTARTA. Pritarta sferinio kelio veidrodžio įrengimui ties Pamario g. 11, Neringa. Įpareigoti atlikti darbus BĮ „Paslaugos Neringai“.

* 1. Sigitas Šveikauskas informavo, kad 2024 m. vasario 19 d. buvo gautas raštas Nr. V14-1009 „Dėl parkavimo problemų Vėtrungių g. 60, Neringa. Asmuo informuoja, kad nuolatos prie jam priklausančio garažo yra parkuojamos transporto priemonės ir tai daroma net piktybiškai. Taip pat pastebėti ir tyčiniai atvejai, kenkiant asmens turtui. Šiuo raštu asmuo prašo įrengti įspėjamuosius kelio ženklus bei informuoti garažų komplekso savininkus raštu apie kelių eismo normas.

Posėdžio pirmininkas akcentavo, kad tai gausiai užpildytas gyvenamasis rajonas ir ši problema yra nuolatinė dėl parkavimosi vietų šioje vietoje.

Siūlymas įtraukti šio klausimo svarstymą į pavasarinę kelių ir gatvių ženklų apžiūra.

NUTARTA. Pritarta siūlymui. Informacija išklausyta.

* 1. Sigitas Šveikauskas paminėjo, kad reiktų atnaujinti specialiųjų leidimų, suteikiančių teisę transporto priemonėms stovėti kelio ženklo Nr.531 „Rezervuota stovėjimo vieta“ galiojimo zonoje, išdavimo tvarkos aprašą. Praktika rodo, kad parkavimo vietų trūksta, plečiasi kelio ženklais 531 „Rezervuota stovėjimo vieta“ paženklintų teritorija, tikslinga visa tai sudėti į atnaujintą teisės aktą. Pasiteiravo gal komisijos nariai turi patirties iš kitų Lietuvos miestų, pasiūlymų Aprašo pakeitimams.

Aurelijus Jankauskas informavo, kad praktika yra įvairi, priklauso nuo miesto ar teritorijos specifikos, tačiau sudarius galimybę už miestelio ar jautrių teritorijų statyti transporto priemones, būtų galima apmokestinti parkavimą šiose teritorijose, nustatant adresui nemokamų leidimų skaičių, kitas apmokestinant arba nukreipiant į tas stovėjimo vietas, kur mokesti būtų simboliškas arba gyventojai būtų atleisti nuo mokesčio. Neringoje kol kas nėra tokios galimybės ir tenka parkavimo problemas spręsti tokiu būdu. Sigitas Šveikauskas informavo, kad galiojantį aprašą reikia atnaujinti, kad atitiktų aktualius teisės aktus ir būtų aiškiau, kokias teritorijas apima kelio ženklo 531 galiojimo zona.

NUTARTA. Informacija išklausyta, Teisės skyriaus vyriausiajam specialistui A. Raupiui, kartu su Dokumentų valdymo skyriaus darbuotoja, išduodančia Leidimus stovėti rezervuotose vietose, iki 2024-04-15 parengti Direktoriaus įsakymo projektą „Specialiųjų leidimų, suteikiančių teisę transporto priemonėms stovėti kelio ženklo Nr.531 „Rezervuota stovėjimo vieta“ galiojimo zonoje, išdavimo tvarkos aprašą“.

Protokolas ir Neringos savivaldybės administracijos direktoriaus įsakymas nustatyta tvarka skelbiamas Neringos savivaldybės internetinėje svetainėje [www.neringa.lt](http://www.neringa.lt), protokolo nuorašą 1-mu darbotvarkės klausimu išsiųsti pareiškėjams.

Posėdžio pirmininkas Sigitas Šveikauskas

Posėdžio sekretorė Viktorija Radzišauskė